Det Økonomiske og Sociale Udvalgs udtalelse om "Europæisk charter for små virksomheder"

(2000/C 204/13)

Det Økonomiske og Sociale Udvalg besluttede den 11. april 2000 under henvisning til forretningsordenens artikel 23, stk. 3, at afgive udtalelse om "Europæisk charter for små virksomheder".

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Antonello Pezzini til ordfører. Sektionen vedtog sin udtalelse den 3. maj 2000.

Det Økonomiske og Sociale Udvalg vedtog på sin 373. plenarforsamling af 24. og 25. maj 2000, mødet den 24. maj 2000, med 70 stemmer for og 3 hverken for eller imod, følgende udtalelse.

1. Indledning

1.1. Det Økonomiske og Sociale Udvalg glæder sig over, at Det Europæiske Råd i Lissabon bl.a. besluttede at udarbejde et charter for små virksomheder. Initiativet er vigtigt i betragtning af den udfordring, informationssamfundet stiller alle - specielt de små - virksomheder over for. Det vidner om den voksende bevågenhed, som de små virksomheder især i de senere år har været genstand for fra medlemsstaternes og Kommissionens side.

1.2. De små virksomheder repræsenterer mere end 95 % af virksomhederne i EU og beskæftiger ca. to tredjedele af den samlede arbejdsstyrke. De står for 60-80 % af de nye arbejdspladser, der skabes hvert år. ØSU minder om, at de små virksomheder ikke råder over samme finansielle og personalemæssige ressourcer som de større virksomheder, og at enhver foranstaltning, som ikke tager hensyn til disse virksomheders særlige forhold, kan medvirke til alvorligt at hæmme den økonomiske udvikling og jobskabelsen.

1.3. De små virksomheder, som er repræsenteret inden for alle økonomiske sektorer, omfatter bl.a. mikrovirksomheder (mindre end 10 ansatte), enmandsvirksomheder og håndværksvirksomheder, som spiller en almindelig anerkendt rolle som skabere af nyt iværksætteri og som et vigtigt forsøgslaboratorium for uddannelse og skoling til arbejdslivet og for bibringelse af praktisk viden(1).

1.4. ØSU opfordrer Kommissionen til at videreføre sine bestræbelser for sammen med medlemsstaterne at iværksætte det program, der er forudsat i de "integrerede aktioner" og i BEST's henstillinger.

1.5. Desuden bør Kommissionen og Rådet ved brug af egnede metoder og virkemidler fortsat iværksætte strategiske foranstaltninger rettet imod små virksomheder og håndværket i løbende dialog med det økonomiske og sociale livs aktører og gennem spredning af eksempler på god praksis.

1.6. Det ville være hensigtsmæssigt at forbedre evalueringen af opnåede resultater ved at se på objektive kriterier som virksomhedsetableringsraten, overlevelsesraten for nyetablerede virksomheder, låneomkostningerne, risikovillig kapital til rådighed for små virksomheder, m.v.

Herved ville man have en resultattavle (et scoreboard), der angiver mål og resultater. ØSU kunne bidrage til dette evalueringsarbejde via en ad hoc-gruppe, som bl.a. kunne foretage høringer i de enkelte lande.

EUROPÆISK CHARTER FOR SMÅ VIRKSOMHEDER(2)

1. I EU's programmer og aktiviteter og i foranstaltninger understøttet af medlemsstaterne skal der tages hensyn til de små virksomheders vilkår og behov.

2. Skolerne og de øvrige uddannelsesinstitutioner skal bidrage til at bevidstgøre om vigtigheden af iværksætteri og om den samfundsmæssige og økonomiske værdi af det arbejde, der udføres af lederne og de ansatte i små virksomheder.

3. De kulturelle, sociale og kontraktmæssige faktorer, der virker ind på forbindelserne mellem dem, der arbejder på forskellige niveauer i små virksomheder, må blotlægges.

4. Interventioner og aktioner, der sikrer de små virksomheders (indehavere og ansatte) adgang til uddannelse, information, organisatorisk og administrativ kompetenceudvikling, forskning og innovation samt til en bæredygtig udvikling, bør nyde fremme og understøttes.

5. Lærlingeuddannelse i virksomheden som en faktor, der stimulerer de unges iværksætterlyst og kreativitet, skal opmuntres. I samme forbindelse skal hindringerne for unge lærlinges mobilitet i Europa fjernes.

6. De små virksomheders adgang til finansiering skal fremmes, og reglerne for virksomhedsoverdragelser skal lempes.

7. Visse dele af konkurslovgivningen bør revideres og tilpasses den erhvervsmæssige udvikling.

8. Der skal sættes erhvervspolitisk ind for at lette små virksomheders markedsadgang, især i ugunstigt stillede regioner, ved at fjerne eksisterende begrænsninger, mindske urimeligt høje omkostninger, støtte dannelsen af erhvervsorganisationer og udvikle net på nationalt og internationalt plan.

9. Det skal sikres, at der i praksis er én myndighed at henvende sig til, ét dokument og ét registreringsnummer i den mindre virksomheds etablerings- og opbygningsfase.

10. Al kontrol i henhold til miljølovgivningen og lovgivningen om sikkerhed på arbejdspladsen bør koordineres bedre i de enkelte medlemsstater.

11. De indbyrdes relationer mellem virksomheder og mellem erhvervsliv og offentlige myndigheder bør reguleres af enkle regler og ekspeditte procedurer, ved at der gøres brug af "den, der tier, samtykker"-reglen, og ved at der oprettes en ombudsmandsinstans for små virksomheder.

12. Der bør udvikles et forenklet skattesystem, og mikrovirksomheder med en omsætning under en vis grænse bør være fritaget for urimelige skattebyrder.

13. De små virksomheders adgang til alle EU-programmer, specielt på forsknings- og innovationsområdet, skal fremmes.

Bruxelles, den 24. maj 2000.

Beatrice Rangoni Machiavelli

Formand for

Det Økonomiske og Sociale Udvalg

(1) KOM(95) 502 endelig udg. Håndværksfagene og de små virksomheder, vektorer for vækst og beskæftigelse i Europa.

(2) Ifølge konklusionerne fra det europæiske topmøde i Lissabon: virksomheder med mindre end 50 ansatte.